text: Havørn skal slippes fri
  19 april 2012 kl. 16.28
  En ung havørn bliver torsdag aften sluppet fri i Højer. Den har siden søndag befundet sig på dyrehospitalet Rise Hjarup ved Aabenraa.
  Ørnen blev fundet stærkt afkræftet søndag aften af fuglekiggere på bondegårdsferie hos Vivi Paulsen og Andreas Nielsen, Hohenwarte, ved Højer.
  Falck transporterede den til dyrehospitalet ved Aabenraa, hvor den fik kalorierig sondemad og antibiotika.
  Allerede mandag var den så frisk, at den åd fire kyllinger.
  Dyrlæge Torben Knage-Rasmussen skønner, at tiden er inde til at slippe den store fugl med et vingefang på over to meter fri.
  Den bliver nu ringmærket og kørt til det samme sted i Højer i en kasse, hvorefter den slippes fri.
  Årsagen til havørnens sygdom kendes ikke.
  Klaus Dichmann, Sønderborg, fra Dansk Ornitologisk Forening frygter, at ørnen kan være blevet forgiftet.
  